


                                                         Z A P I S N I K
                       s 4. sjednice Vijeća Mjesnog odbora Donja Kustošija 
         održane 20. rujna  2021. godine s početkom u 18:00 sati u prostorijama MS        
                                      Donja Kustošija, Zagrebačka cesta 88


Nazočni članovi Vijeća: Darija Beljan, Gordan Bosanac, Iva Božić, Pero Marčić, Mario Mutak, Tereza Teklić, Marija Bilić                  
Predsjedava: Mario Mutak, predsjednik Vijeća MO Donja Kustošija 
Zapisnik vodi: Blanka Pleša, stručna referentica u Gradskom uredu za mjesnu samoupravu                        

Predsjednik konstatira da je sjednici nazočno 7 članova Vijeća te otvara 4. sjednicu Vijeća Mjesnog odbora Donja Kustošija.

Predsjednik daje na glasovanje zapisnik s 3. sjednice, koji je jednoglasno prihvaćen.

Predloženi dnevni red je:

                                                     	 DNEVNI RED

1. Prijedlog zaključka o privremenom korištenju prostorija Mjesnog odbora Donja Kustošija
2. Prijedlog zaključka o postavljanju spremnika za odlaganje stakla u Poljačkoj ulici
3. Prijedlog zaključka o postavljanju ograde uz potok kod pružnog prijelaza na Sokolskoj ulici
4. Prijedlog zaključka o poništenju zaključka o proglašenju datuma dana Donje Kustošije
5. Prijedlog zaključka o uređenju raslinja uz bivši prostor skladišta „Golubić“
6. Prijedlog zaključka o dostavi ugovora između ZET-a i trenutnog korisnika bivšeg skladišta „Golubić“
7. Prijedlog zaključka o postavljanju klupe na autobusnom stajalištu u Zagrebačkoj cesti kod kbr. 61
8. Prijedlog zaključka o Prijedlogu odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih naprava i privremenih građevina
9. Informacije, pitanja i prijedlozi

Predloženi dnevni red jednoglasno je prihvaćen.

Ad 1)  Prijedlog zaključka o privremenom korištenju prostorija Mjesnog odbora Donja Kustošija

Predsjednik VMO Donja Kustošija upoznao je prisutne s točkom dnevnog reda i otvorio raspravu.
U raspravi su sudjelovali svi prisutni članovi VMO.
Predsjednik predlaže, a Vijeće jednoglasno sa 7 glasova “za“  donosi

Na temelju članka 27. Poslovnika Mjesnog odbora Donja Kustošija, te na temelju Zaključka o prostorima mjesne samouprave kojeg je doniio gradonačelnik Grada Zageba 29. ožujka 2017. godine (Službeni glasnik Grada Zagreba broj 8. od 10. travnja 2017.), Vijeće Mjesnog odbora Donja Kustošija na 4. sjednici održanoj  20. rujna 2021. donijelo je:

Zaključak o povremenom korištenju prostorija Mjesnog odbora Donja Kustošija
 
Članak 1.
Ovim zaključkom uređuje se korištenje prostorija Mjesnog odbora Donja Kustošija od strane građana, građanskih inicijativa, udruga, političkih stranaka, poslovnih subjekata i drugih zainteresiranih korisnika (u daljnjem tekstu: korisnik).
 
Članak 2.
Vijeće Mjesnog odbora Donja Kustošija daje na povremeno korištenje prostorije na lokacijama Zagrebačka cesta  88 i Lermanova ulica 51.
 
Članak 3.
Prilikom davanja prostora na povremeno korištenje prednost imaju političke stranke, neformalne građanske inicijative, kulturno-umjetnička društva i udruge građana koje su registrirane prema Zakonu o udrugama, a djeluju na području Grada Zagreba.
 
Članak 4.
Prostori iz članka 2. ovog zaključka daju se na povremeno korištenje bez naknade korisnicima iz članka 3. ovog zaključka, a uz naknadu poslovnim korisnicima kao i onima koji djelatnost obavljaju s naplatom i ostvaruju dobit.
 
Članak 5.
Korisnici kojima je prostor dodijeljen na korištenje bez naknade, u pravilu ne mogu naplaćivati građanima usluge/aktivnosti koje provode u prostorima Mjesnog odbora. Ukoliko postoji potreba da korisnik vrši naplatu zbog pokrivanja minimalnih tekućih organizacijskih troškova aktivnosti, korisnik je tada dužan osigurati socijalne kriterije (npr. stipendije, popuste i sl.) koji će omogućiti pristup aktivnostima i za one osobe slabijeg imovinskog stanja.
Korisnik će o predloženim socijalnim kriterijima obavijestiti Predsjednika Mjesnog odbora.
Poziv za sudjelovanje i informaciju o aktivnosti, korisnik je dužan objaviti na oglasnim pločama Mjesnog odbora i na zgradi Mjesnog odbora.
 
Članak 6.
Naknada za povremeno korištenje prostora za korisnike koji korištenjem prostora ostvaruju dobit iznosi:
- za uredske prostorije 32,00 kn po satu korištenja bez PDV-a
- za dvorane 0,24 - 0,48 kn/m2 i po satu korištenja bez PDV-a
Naknada za povremeno korištenje prostora, uvećana za porez na dodanu vrijednost (PDV), uplaćuje se na račun Proračuna Grada Zagreba HR3423600001813300007.
 
 
Članak 7.
Prioritet korištenja prostora ima Vijeće Mjesnog odbora Donja Kustošija.
Iznimno, za potrebe svog rada, Vijeće Mjesnog odbora može otkazati zakazani termin koisniku prostora, ali je dužno ponuditi korisniku alternativni termin.

Članak 8.
Prilikom davanja prostora na povremeno korištenje udrugama i neformalnim građanskim inicijativama, prednost imaju udruge i neformalne građanske inicijative koje djeluju na području gradske četvrti, odnosno mjesnog odbora, imaju više članova, imaju veći broj volontera, te koje su u dosadašnjem djelovanju ostvarile značajnije rezultate.
Prilikom davanja prostora na povremeno korištenje političkim strankama, prednost imaju stranke koje su aktivne na području Mjesnog odbora Donja Kustošija.

Članak 9.
Prednost pri dodjeli prostora imaju oni korisnici iz članka 8. stavka 1 koji provode aktivnosti: 
1. usmjerene ka unapređenju kvalitete života stanovnika Mjesnog odbora Donja Kustošija i Gradske četvrti Stenjevec, 
2. koje obogaćuju kulturno-umjetnički, sportski, obrazovni i općenito društveni život Mjesnog odbora Donja Kustošija i Gradske četvrti Stenjevec,
3. potiču mlade na građanski angažman, 
4. organiziraju kvalitetno slobodno vrijeme djece, mladih i starijih osoba,
5. usmjerene prema marginaliziranim, deprivilegiranim ili ranjivim društvenim skupinama,
6. doprinose smanjenju socio-ekonomskih nejednakosti, 
7. doprinose očuvanju okoliša i borbi protiv klimatskih promjena,
8. usmjerene prema zaštiti životinja.

 
Članak 10.
Mjesni odbor raspisuje javni poziv za povremeno korištenje prostora. Poziv se objavljuje na društvenim mrežama, oglasnim pločama na području Mjesnog odbora Donja Kustošija i u samim prostorijama mjesnog odboora.
Javni poziv može biti vremenski ograničen, a može biti otvoren i kroz cijelu godinu.
Javni poziv sadrži i informaciju o ovom zaključku, kako bi potencijalni korisnici bili unaprijed  upoznati s pravilima korištenja prostora Mjesnog odbora.
 
Članak 11.
Zahtjev za povremenim korištenjem prostora se podnosi Vijeću Mjesnog odbora Donja Kustošija putem pošte ili elektronskim putem na službenu e-mail adresu Mjesnog odbora.
Zahtjev  sadrži:
1.       naziv, odnosno ime i prezime podnositelja zahtjeva,
2.       prijedlog termina (dan, sat i vremensko razdoblje - rok) korištenja prostora,
3.       vrstu djelatnosti koja se želi obavljati u prostoru i kratak opis aktivnosti koje bi se odvijale u prostoru, kao i kratak opis elemenata koji se uklapaju u prioritetne aktivnosti definirane čl. 8 ovog zaključka
4.       procjenu broja osoba koje bi koristile prostor u navedenom terminu (broj polaznika)
5.       ukoliko se radi o neprofitnim organizacijama i neformalnim građanskim inicijativama – broj volontera koji su uključeni u rad organizacije i kratak opis dosadašnjih rezultata rada.

Mjesni odbor može zatražiti i druge podatke od prijavitelja, a koji bi mu olakšali donošenje odluke o dodjeli povremene korištenje prostora.
Korisnik zahtjevu prilaže i pisanu izjavu o nepostojanju duga prema Gradu Zagrebu po bilo kojoj osnovi.
 

Članak 12.
O zahtjevu za korištenjem prostora odlučuje Vijeće Mjesnog odbora Donja Kustošija većinom glasova, a  u suradnji s nadležnim vijećem gradske četvrti. O zahtjevu se u pravilu odlučuje na prvoj sljedećoj sjednici Mjesnog odbora.
Odobrenje za korištenje izdaje Gradski ured za mjesnu samoupravu. Korištenje prostora može se odobriti najduže na rok od jedne godine.
 
Članak 13.
Iznimno, Predsjednik Mjesnog odbora, temeljem zaključka Mjesnog odbora koji ga za to ovlasti, može odobriti jednokratno korištenje prostora ukoliko Mjesni odbor ne stigne o takvom zahtjevu odlučivati. Korisnici kojima je odobrena jednokratno korištenje prostora moraju se također pridržavati ovog zaključka.
 
Članak 14.
Predsjednik Mjesnog odbora ili osoba koju on ovlasti zadužena je za komunikaciju i koordinaciju s korisnicima prostora (u daljnjem tekstu: koordinator prostora).
 
Članak 15.
Korisnici kojima je dodijeljen prostor na korištenje dužni su koristiti prostor savjesno i da se isti ne oštećuje.
U prostorima Mjesnog odbora nije dozvoljeno provoditi aktivnosti koje bi poticale na diskriminaciju, nasilje ili koristile govor mržnje prema bilo kojoj društvenoj skupini.

 Članak 16.
Korisnici prostora dužni su koristiti vremenske termine koji su im odobreni i provoditi aktivnosti za koje prostor odobren. 
Ukoliko korisnik prostora neće biti u mogućnosti koristiti dio dodjeljenih termina (npr. preko ljeta ili sl.) dužan je o tome na vrijeme obavijestiti koordinatora/icu prostora kako bi se privremeno oslobođeni termini mogli ustupiti i drugim korisnicima.
Ukoliko koordinator prostora uoči da korisnik ne koristit dodjeljene termine, a o tome ne izvješćuje koordinatora, koordinator prostora o tome će obavijestiti Vijeće Mjesnog odbora. 

Članak 17.
Raspored korištenja termina prostora biti će javno izvješen u prostorijama Mjesnog odbora, a prema potrebi i na oglasnim pločama Mjesnog odbora. 

Članak 18.
Koordinator prostora zadužen je za dodjelu ključeva korisniku ukoliko za time postoji potreba. O dodjeli ključeva vodi se evidencija. Prilikom preuzimanja/povrata ključa, korisnik potpisuje izjavu da je preuzeo/vratio ključ.
Korisniku nije dozvoljeno da bez odobrenja koordinatora prostora umnožava ključ. O svakom umnoženom ključu vodi se evidencija. 
 
Članak 19.
Korisnik je nakon provedene aktivnosti dužan prostor vratiti u prvobitno stanje. Ukoliko je tijekom provedbe aktivnosti došlo do oštećenja prostora ili predmeta u prostoru, korisnik je dužan odmah o tome obavijestiti koordinatora prostora i o vlastitom trošku otkloniti oštećenje.
Ukoliko se utvrdi da su iz prostorija Mjesnog odbora u vrijeme korištenja prostora od strane pojedinog korisnika nestale/otuđene stvari u vlasništvu Mjesnog odbora, korisnik je dužan o vlastitom trošku nadoknaditi nestale/otuđene stvari.
 
Članak 20.
Korisnik je dužan, nakon provedene aktivnosti, očistiti prostoriju koju je koristio. Sredstva za čišćenje, ukoliko nisu dostupna unutar Mjesnog odbora, dužan je osigurati sam korisnik.
 
Članak 21.
Kako bi se osigurala zajednička sredstva za održavanje i kvalitetu boravka u prostoru kao što su sredstva za čišćenje, topli napitci, uredski materijal i sl., korisnici prostora mogu donirati navedena sredstva. Evidenciju i brigu o korištenju donacija vodi koordinator prostora.

Članak 22.
Ukoliko korisnik ima potrebu donošenja većih stvari u prostorije Mjesnog odbora za provođenje aktivnosti, za iste mora dobiti odobrenje koordinatora prostora.
 
Članak 23.
Ukoliko je korisnik zadnji koji napušta prostorije Mjesnog odbora, dužan je provjeriti da su ugašena sva svjetla, ugašeno grijanje, te zaključati prostorije Mjesnog odbora.

Članak 24.
Koordinator prostora, ukoliko postoji potreba, saziva sastanak korisnika prostora na kojemu se vrše dogovori o korištenju prostora, predlaže unaprjeđenje korištenja prostora i rješavaju problemi vezani za korištenje prostora.  Uz predstavnike korisnika prostora, na sastanku sudjeluju i članovi Vijeća Mjesnog odbora.
 
Članak 25.
U slučaju izbijanja prirodne katastrofe, elementarne nepogode, epidemije ili izvanrednog stanja  korisnici prostora dužni su se prilikom korištenja prostora pridržavati pravila koja su propisana od strane nadležnih državnih ili lokalnih  tijela.
 
Članak 26.
U slučaju da korisnik krši odredbe ovog zaključka, Vijeće Mjesnog odbora ima pravo poništiti zaključak po kojemu je dodijeljen prostor na korištenje korisniku, te time korisnik gubi pravo na korištenje prostora.
 
Članak 27.
Kopija ovog zaključka biti će predana svakom novom korisniku prostora te je isti dužan upoznati se i pridržavati se odredbi ovog zaključka.
 
Članak 28.
Ovaj zaključak stupa na snagu na dan kada dobije suglasnost Gradskog ureda za lokalnu samoupravu.

KLASA: 026-02/21-002/
URBROJ: 251-06-11-1404-21-
Zagreb, 20. rujna 2021.                                    
                                                                                           	Predsjednik
                                                                   	Vijeća Mjesnog odbora Donja Kustošija
                                                                               	______________________   



OBRAZLOŽENJE
Ovim zaključkom regulirati će se procedura za dodjelu i korištenju prostora Mjesnog odbora Donja Kustošija na način da će pod istim uvjetima biti dostupan građanima i građankama grada Zagreba.


Ad 2)  Prijedlog zaključka o postavljanju spremnika za odlaganje stakla u Poljačkoj ulici

Predsjednik VMO Donja Kustošija upoznao je prisutne s točkom dnevnog reda i otvorio raspravu.
U raspravi su sudjelovali svi prisutni članovi VMO.

Predsjednik predlaže, a Vijeće jednoglasno sa 7 glasova “za“  donosi

                                              Z A K LJ U Č A K
Vijeće Mjesnog odbora Donja Kustošija traži da se postavi spremnik za odlaganje stakla na katastarskoj čestici 6929/1 u vlasništvu Hrvatskih željeznica na lokaciji koja je navedena u obrazloženju. Na području MO Donja Kustošija ne postoji niti jedan spremnik za odvajanje stakla te smatramo neophodnim postavljanje istog na traženu lokaciju koja je lako dostupna i može se staklo dovesti automobilom.

Ad 3)  Prijedlog zaključka o postavljanju ograde uz potok kod pružnog prijelaza na Sokolskoj ulici
Predsjednik VMO Donja Kustošija upoznao je prisutne s točkom dnevnog reda i otvorio raspravu.
U raspravi su sudjelovali svi prisutni članovi VMO.
Predsjednik predlaže, a Vijeće jednoglasno sa 7 glasova “za“  donosi

                                         Z A K LJ U Č A K
[bookmark: _heading=h.8n49b3k69xsg]Vijeće Mjesnog odbora Donja Kustošija traži da HŽ d.o.o. da radi sigurnosti djece i ostalih prolaznika postavi ili popravi zaštitnu ogradu uz potok kod pružnog prijelaza u Donjoj Kustošiji, kraj kućice za podizanje rampe gdje prolaznici čekaju na prolazak vlaka. Ograda je nekada postojala i bila je dio neprekinute cjeline koja onemogućuje pristup potoku. 


[bookmark: _heading=h.dkzfig9xxn6u]Ad 4) Prijedlog zaključka o poništenju zaključka o proglašenju datuma dana Donje Kustošije
Potpredsjednica VMO Donja Kustošija upoznala je prisutne s točkom dnevnog reda. Predsjednik VMO Donja Kustošija otvorio je raspravu.
U raspravi su sudjelovali svi prisutni članovi VMO.
Predsjednik predlaže, a Vijeće jednoglasno sa 7 glasova “za“  donosi

                                                  Z A K LJ U Č A K
Vijeće Mjesnog odbora Donja Kustošija traži da se poništi zaključak o proglašenju dana Donje Kustošije na datum 29.07. jer se datum smatra neprikladnim. 

Ad 5) . Prijedlog zaključka o uređenju raslinja uz bivši prostor skladišta „Golubić“
Predsjednik VMO Donja Kustošija upoznao je prisutne s točkom dnevnog reda i otvorio raspravu.
U raspravi su sudjelovali svi prisutni članovi VMO.
Predsjednik predlaže, a Vijeće jednoglasno sa 7 glasova “za“  donosi

                                                Z A K LJ U Č A K
Vijeće Mjesnog odbora Donja Kustošija traži da se uredi i obreže raslinje koje je jako zaraslo na trasi bivše Samoborske pruge u prostora bivšeg skladišta „Golubić“ na katastarskoj čestici 6977/1 koja je u vlasništvu ZET d.o.o. Tom trasom kreću se pješaci, ako se raslinje ne obreže trasa će postati neprohodna, s obzirom na kuće i dječje igralište u neposrednoj blizini smatramo da takvo raslinje pruža i određenu opasnost od zmija i krpelja.


Ad 6)  Prijedlog zaključka o dostavi ugovora između ZET-a i trenutnog korisnika bivšeg skladišta „Golubić“
Predsjednik VMO Donja Kustošija upoznao je prisutne s točkom dnevnog reda i otvorio raspravu.
U raspravi su sudjelovali svi prisutni članovi VMO.
Predsjednik predlaže, a Vijeće jednoglasno sa 7 glasova “za“  donosi

                                                Z A K LJ U Č A K
Vijeće Mjesnog odbora Donja Kustošija traži da se dostavi ugovor i prateća dokumentacija  između ZET d.o.o. i trenutnog korisnika prostora bivšeg skladišta „Golubić“ na katastarskoj čestici 6977/1, kako bi se došlo do informacija o trajanju ugovora i obvezama korisnika. Molimo dostaviti i dokument koji definira što korisnik na navedenom prostoru smije držati i navažati, s obzirom da su se na istome počeli gomilati neispravni i razbijeni automobili zbog čega površina sve više liči na odlagalište otpada što na toj lokaciji nije primjereno.
 

Ad 7) Prijedlog zaključka o postavljanju klupe na autobusnom stajalištu u Zagrebačkoj cesti kod kbr. 61
Predsjednik VMO Donja Kustošija upoznao je prisutne s točkom dnevnog reda i otvorio raspravu.
U raspravi su sudjelovali svi prisutni članovi VMO.
Predsjednik predlaže, a Vijeće jednoglasno sa 7 glasova “za“  donosi

                                                    Z A K LJ U Č A K
Vijeće Mjesnog odbora Donja Kustošija smatra kako je potrebno pronaći alternativno rješenje za postavljanje klupe na autobusnom stajalištu. Predložena lokacija na Zagrebačkoj cesti kod kbr. 61 nije adekvatna jer je predviđeno postavljanje klupe bez nadstrešnice, što uslijed lošeg vremena neće pružiti potreban zaklon gospođi Vukojević, zbog koje se i traži postavljanje klupe. Vijeće Mjesnog odbora Donja Kustošija predlaže da se provjeri mogućnost postavljanja sklopive klupe odnosno sjedalice kao dio postojeće nadstrešnice na autobusnoj stanici. Na taj način bi i dalje bili osigurani uvjeti neovisnog kretanja na javnim površinama te bi se u potpunosti realizirala zamolba gospođe Vukojević sukladno kojoj je traženo postavljanje klupe u sklopu postojeće nadstrešnice.

Ad 8)  Prijedlog zaključka o Prijedlogu odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih naprava i privremenih građevina
Predsjednik VMO Donja Kustošija upoznao je prisutne s točkom dnevnog reda i otvorio raspravu.
U raspravi su sudjelovali svi prisutni članovi VMO.
Predsjednik predlaže, a Vijeće jednoglasno sa 7 glasova “za“  donosi

                                               Z A K LJ U Č A K
Vijeće Mjesnog odbora Donja Kustošija je suglasno sa Prijedlogom odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i vanjskom izgledu pokretnih naprava i privremenih građevina.
 Ad 9) Informacije, pitanja i prijedlozi

Sjednica je završila u 19:10 sati.


KLASA: 026-02/21-002/1512
URBROJ: 251-06-11-1402-21-2
Zagreb, 20. rujna 2021.

                                                                                          PREDSJEDNIK 
                                                                                VIJEĆA MJESNOG ODBORA 
							              DONJA KUSTOŠIJA
[bookmark: _GoBack]					                                          Mario Mutak, v.r. 
        




